**Utrka jajima**

Utrku možete organizirati u dvorištu, ali i u domu ukoliko imate dovoljno slobodnog prostora. Neka si svako dijete odabere po jednu žlicu i pisanicu koju će u nju staviti. Označite start i cilj pa utrka može početi. Djeca bi žlicu trebala držati jednom rukom, a odraslima predlažemo da je drže u zubima. Ukoliko su djeca starija na stazu možete postaviti i prepreke koje je potrebno zaobići. Onaj kome pisanica ispadne vraća se na start, a pobjednik je onaj tko na cilj donese čitavu pisanicu.

**Zekina jaja**

Na većem listu papira nacrtajte ili skicirajte zeca koji ima ispružene ruke kao da nosi jaje i pričvrstite ga na neko mjesto na zidu ili stablu u prirodi. Od papira ili čvršće tkanine izrežite raznobojna jaja koja možete probušiti pribadačom ili sa stražnje strane pričvrstiti samoljepivom trakom. Svako dijete neka odabere svoje jaje, a zatim mu povežite oči i pozovite da pokuša skiciranom zecu staviti jaje u ruke. Pobjednik je onaj kome to i uspije.

**Lov na pisanice**

Ovu igru pripremite dovoljno unaprijed kako vas djeca ne bi vidjela. Pisanice, ovisno o dobi djeteta, sakrijte na lakše ili teže dostupna mjesta po kući ili dvorištu, a djecu pozovite da ih otkriju. Možete se poslužiti pisanicama ili čokoladnima jajima, jajima punjenim slatkišima ili malim plastičnim koja će djeca na kraju igre zamijeniti za unaprijed pripremljenu nagradu. Igrate li se s pravim pisanicama, nakon otkrivanja svih sakrivenih pisanica možete organizirati natjecanje u tuckanju.

**"Tuckanje" jajima**

“Tuckanje” je dobro poznata igra i vrlo je jednostavna. Svako od prisutne djece odabere jednu pisanicu koju drži u ruci i udara u protivnikovu dok jedna od njih ne napukne. Prema staroj legendi, onaj kojemu na kraju igre ostane cijelo jaje, uživat će u dugom životu. Djecu posebno veseli mogućnost da u ovoj igri pobijede vlastite roditelje, pa im nemojte uskratiti to veselje već se ravnopravno uključite u igru.

**Uskršnja pinjata**

Običaj Pinjate potječe iz Latinske Amerike, no polako se raširio po cijelom svijetu. Radi se o figuri napravljenoj od papira, punjenoj slatkišima i porukama iznenađenja koju djeca pokušavaju razbiti palicom. Potrebno za izradu: novinski papir ili šareni papir, balon,  smjesa brašna i vode, odnosno ljepilo, uže, tempere ili neka druga boja, slatkiši, poruke iznenađenja.

Izrada: novinski papir natrgajte na velike komade. Napušite balon, a nakon toga u posudi pripremite ljepljivu tekuću smjesu vode i brašna. Papir namačite u smjesu i njime prekrijte cijeli balon. Postupak ponovite tri puta (napravite tri sloja) i ostavite da se posuši (najmanje 24 sata). Balon – koji će služiti kao veliko uskršnje jaje, obljepite ukrasnim papirom, ofarbajte bojama i ukrasite vrpcama. Probušite balon (pinjata treba zadržati prvobitni oblik). Kroz što manju rupu na vrhu u pinjatu umetnite slatkiše, poruke, poklončiće iznenađenja. Pored te rupe (pazite da ne bude preblizu) napravite još jednu manju rupu,  dovoljnu da tek za provučete uže. Uže zavežite u čvor kroz veću rupu, pa je zatim dobro zalijepite selotejpom. Pinjatu objesite na drvo tako da je u dosegu djece. Svako dijete dobiva priliku u kojoj može pokušati razbiti pinjatu. Dijete koje udara ima zavezane oči i ima palicu u rukama (pripazite da su ostala djeca izvan dohvata) Zavrtite ga nekoliko puta, a dijete tad mora palicom pokušati razbiti pinjatu. Nakon što igrač 2 puta zamahne, dolazi pripadnik drugog tima. Kad uspiju, kiša slatkiša, poruke i poklončići će se prosuti po podu za svu djecu.